A Bizottság irányelve

(1974. június 12.)

a gáztérfogatmérőkre vonatkozó tagállami jogszabályok közelítéséről szóló 1971. július 26-i tanácsi irányelvnek a műszaki fejlődéshez történő igazításáról

(74/331/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel az 1972. január 22-én Brüsszelben aláírt, az új tagállamoknak az Európai Gazdasági Közösséghez és az Európai Atomenergia-közösséghez való csatlakozásáról szóló, a Szerződéshez [1] csatolt okmánnyal módosított, a mérőműszerekkel és a metrológiai ellenőrzés módszereivel kapcsolatos közös rendelkezésekre vonatkozó tagállami jogszabályok közelítéséről szóló, 1971. július 26-i 71/316/EGK tanácsi irányelvre [2] és különösen annak 17., 18. és 19. cikkére,

tekintettel a gáztérfogatmérőkre vonatkozó tagállami jogszabályok közelítéséről szóló, 1971. július 26-i 71/318/EGK tanácsi irányelvre [3],

mivel a gáztérfogatmérők ellenőrző egységén lehetővé kell tenni az említett elem által megtett fordulatok számának fotoelektromos leolvasását, tekintettel az e területen elért műszaki fejlődésre;

mivel a gáztérfogatmérők EGK-elsőhitelesítésének az Egyesült Királyság által javasolt végrehajtási módja hasonlónak tekinthető a Tanács 71/318/EGK irányelvében előírthoz, ha az említett eljárást 0,3 Qmin térfogatáram-határra hajtják végre, 10 % legnagyobb megengedett hiba alkalmazása mellett, miközben megfelelő módon figyelembe veszik a műszaki fejlődést és szükség esetén az említett irányelv módosításait;

mivel a fennmaradó módosítások a fent említett okmányban megadott útmutatás szerint készülnek;

mivel az ezen irányelvben meghatározott intézkedések összhangban vannak a mérőműszerek kereskedelme műszaki jellegű akadályainak elhárítását célzó irányelveknek a műszaki fejlődéshez történő hozzáigazításával foglalkozó bizottság véleményével,

ELFOGADTA EZT AZ IRÁNYELVET:

1. cikk

Az 1971. július 26-i 71/318/EGK tanácsi irányelv mellékletében az I. B. fejezet 5.2.4. pontja, a II. fejezet 4.3., 7.2.6. és 8.1. pontja, valamint a III. fejezet 2.1. pontjában a táblázat és a 7.1. b) pont az ezen irányelv mellékletében meghatározott szöveg szerint módosul.

2. cikk

(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek az értesítéstől számított 12 hónapon belül megfeleljenek. Erről haladéktalanul tájékoztatják a Bizottságot.

(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.

3. cikk

Ennek az irányelvnek a tagállamok a címzettjei.

Kelt Brüsszelben, 1974. június 12-én.

a Bizottság részéről

az elnök

Francois-Xavier Ortoli

[1] HL L 73., 1972.3.27., 14. o.

[2] HL L 202., 1971.9.6., 1. o.

[3] HL L 202., 1971.9.6., 21. o.

--------------------------------------------------

MELLÉKLET

1. "A mutatónak vagy a vonatkoztatási jelnek megfelelően vékonynak kell lennie a pontos és könnyű leolvasás érdekében.

Az ellenőrző egységnek lehet levehető vonatkoztatási jele, és annak olyan méretűnek kell lennie, ami lehetővé teszi a fotoelektromos leolvasást. Az azonosító jelölés nem takarhatja el a fokbeosztást; ha szükséges, helyettesítheti a 0 jelet. Nem befolyásolhatja a leolvasás pontosságát."

2. A melléklet II. fejezetének 4.3. bekezdése a táblázat után a következő szöveggel egészül ki: "A megmérendő levegő térfogata kicserélhető azzal a térfogattal, ami hozzávetőlegesen megfelel az ellenőrző egység körbefordulásait megadó egész számnak."

3. "7.2.6. A tartóssági vizsgálat után a mérőóráknak (ha a vizsgálatot a minimálisan megkövetelt három mérőórán végezték el, akkor legfeljebb egy kivételével) meg kell felelni a következő követelményeknek:

a) a térfogatáram-tartomány felett a legnagyobb és a legkisebb hiba különbsége a Q térfogatáram függvényében nem haladhatja meg a 4 %-os értéket az egyes mérőórák esetében;

b) a hibaértékek nem különbözhetnek jobban, mint a kezdeti vonatkoztatási értékek 1,5 %-a;

Qmin térfogatáramnál ez a hiba csak negatív értelmű esetekre vonatkozik;

c) a mechanikus nyomásesés nem növekedhet 20N/m2 (0,2 millibar)-nál nagyobb mértékben."

4. "8.1. Pontossági vizsgálatok

A mérőóra akkor teljesíti a legnagyobb megengedett hiba tekintetében támasztott követelményeket, ha ezek a követelmények a következő térfogatáramoknál teljesülnek:

a) a Qmin térfogatáram;

b) a Qmax 1/5-ének megfelelő térfogatáram;

c) a Qmax térfogatáram.

Ha a vizsgálatot eltérő körülmények között végezték, az eredményeknek legalább egyenértékűeknek kell lenniük a fent említett módszer alapján szerzettekkel."

5. A III. fejezet 2.1. pontjában a táblázat helyébe a következő táblázat lép:

G | Qmax m2/h | Terheléstartomány |

kicsi | közepes | nagy |

Qmin m2/h | Qmin m2/h | Qmin m2/h |

25 | 40 | 8 | 4 | 2 |

40 | 65 | 13 | 6 | 3 |

65 | 100 | 20 | 10 | 5 |

100 | 160 | 32 | 16 | 8 |

160 | 250 | 50 | 25 | 13 |

250 | 400 | 80 | 40 | 20 |

400 | 650 | 130 | 65 | 32 |

650 | 1000 | 200 | 100 | 50 |

1000 | 1600 | 320 | 160 | 80 |

6. "b) turbinás mérőórák esetében:

Qmin – 1,5 Qmin – 2,5 Qmin – 0,25 Qmax – 0,5 Qmax és Qmax."

--------------------------------------------------